ΝΕΑ ΕΛΛΗΝΙΚΗ ΓΛΩΣΣΑ Γ ΓΥΜΝΑΣΙΟΥ

**1Η ΕΝΟΤΗΤΑ « Η ΕΛΛΑΔΑ ΣΤΟΝ ΚΟΣΜΟ»**

**ΘΕΩΡΙΑ**

**ΑΣΥΝΔΕΤΟ ΣΧΗΜΑ**: Ένα σύνολο από προτάσεις που είναι σχετικές μεταξύ τους ως προς το νόημα και παρατίθενται απλώς η μια κοντά στην άλλη χωρίς συνδετικές λέξεις. [το σχήμα αυτό χρησιμοποιείται όταν θέλουμε να δώσουμε ζωντάνια στο κείμενό μας]

*Χόρευαν, πηδούσαν, τάραζαν τον κόσμο από τις φωνές.*

**ΠΑΡΑΤΑΚΤΙΚΗ ΣΥΝΔΕΣΗ**: Ένα σύνολο από ισότιμες προτάσεις που παρατάσσονται η μια μετά την άλλη και συνδέονται με παρατακτικούς συνδέσμους.

***Ισότιμες προτάσεις ή προτάσεις ως ισότιμα στοιχεία του λόγου*** = 2 -ή περισσότερες- ανεξάρτητες (κύριες) προτάσεις **ή** 2 -ή περισσότερες- εξαρτημένες (δευτερεύουσες) προτάσεις

ΠΑΡΑΤΑΚΤΙΚΑ συνδέονται

ΚΥΡΙΑ + ΚΥΡΙΑ ΔΕΥΤΕΡΕΥΟΥΣΑ + ΔΕΥΤΕΡΕΥΟΥΣΑ

***ΠΑΡΑΤΑΚΤΙΚΟΙ ΣΥΝΔΕΣΜΟΙ***

Συμπλεκτικοί: και, ούτε, μήτε, ουδέ, μηδέ **Ούτε** μιλούσε **ούτε** έγραφε

Διαζευκτικοί: ή, είτε Όλη μέρα έγραφε **ή** διάβαζε ολομόναχος

Αντιθετικοί: μα, αλλά, παρά, όμως, ωστόσο, μόνο Πονούσε πολύ, **αλλά** δεν έλεγε τίποτα.

Συμπερασματικοί: λοιπόν, ώστε, άρα, επομένως, που Του το είπα πολλές φορές· **επομένως** είναι αδικαιολόγητος

Επεξηγηματικός: δηλαδή Της είπα ότι δεν έγινε δεκτή στη σχολή, δηλαδή θα πρέπει να δώσει εκ νέου εξετάσεις.

**ΣΗΜΕΙΩΣΕΙΣ**

**1.** Σε αυτό το είδος σύνδεσης χρησιμοποιούνται συχνότερα οι συμπλεκτικοί σύνδεσμοι και πιο σπάνια οι συμπερασματικοί.

**2.** Οι παρατακτικοί σύνδεσμοι συνδέουν όμοιες προτάσεις.

**α.** **Κύριες με κύριες.**

*Του έκανε διάφορες ερωτήσεις και αυτός απάντησε.*

**κύρια** **σύνδεσμος** **κύρια**

**β. Δευτερεύουσες με δευτερεύουσες.**

*Όταν έβλεπε ή όταν άκουγε ανθρώπους, κρυβόταν.*

**δευτερεύουσα σύνδεσμος δευτερεύουσα**

**3.** Οι αντιθετικοί σύνδεσμοι **αν και, ενώ, μολονότι** είναι υποτακτικοί και όχι παρατακτικοί σύνδεσμοι.

**4.** Ο σύνδεσμος **ώστε** είναι συμπερασματικός *( παρατακτικός )* μόνο όταν βρίσκεται μετά από τελεία ή μετά από άνω τελεία στην αρχή της δεύτε ρης πρότασης και την συνδέει παρατακτικά με την πρώτη . Και οι δύο προτάσεις σ’ αυτή την περίπτωση είναι κύριες.

*Θα εμφανίζονται μαζί;* ***Ώστε*** *είναι συνάδελφοι ξανά;)*

Όταν το **ώστε** βρίσκεται μετά από κόμμα, είναι αποτελεσματικός (υποτακτικός ) σύνδεσμος και συνδέει κύρια με δευτερεύουσα πρόταση.

*Είναι τόσο γλυκιά κοπέλα,* ***ώστε*** *όλοι την συμπαθούν.*

**ΥΠΟΤΑΚΤΙΚΗ ΣΥΝΔΕΣΗ**: Ένα σύνολο προτάσεων που πλέκονται αξεδιάλυτα μεταξύ τους, έτσι ώστε κάποιες προτάσεις να μεταβάλλονται σε μέρη μιας άλλης πρότασης και να συνδέονται με αυτήν με διάφορες συνδετικές λέξεις. – Αυτό σημαίνει ότι έχουμε ένα σύνολο από μια κύρια (με αυτοτελές νόημα, η οποία μπορεί να σταθεί μόνη της στο λόγο) και μία ή περισσότερες δευτερεύουσες (που δεν έχουν αυτοτελές νόημα, αλλά συμπληρώνουν το νόημα της κύριας) προτάσεις.

ΥΠΟΤΑΚΤΙΚΑ συνδέονται

ΚΥΡΙΑ + ΔΕΥΤΕΡΕΥΟΥΣΑ(ΕΣ) ΔΕΥΤΕΡΕΥΟΥΣΑ + ΔΕΥΤΕΡΕΥΟΥΣΑ

***ΣΥΝΔΕΤΙΚΕΣ ΛΕΞΕΙΣ ΣΤΗΝ ΥΠΟΤΑΚΤΙΚΗ ΣΥΝΔΕΣΗ***

**Α) ΥΠΟΤΑΚΤΙΚΟΙ ΣΥΝΔΕΣΜΟΙ**

Ειδικοί: Ότι, πως, που

Χρονικοί: όταν, σαν, ενώ, καθώς, αφού, αφότου, πριν, προτού, ώσπου, ωσότου, όποτε, άμα

Αιτιολογικοί: γιατί, επειδή, αφού

Υποθετικοί: αν, (σαν), άμα

Τελικοί: να, για να (Από το *τέλος* που στα αρχαία ελληνικά σημαίνει *σκοπός)*.

Αποτελεσματικοί ( ή συμπερασματικοί): ώστε, που

Ενδοιαστικοί (Διστακτικοί): μη, μήπως

Αντιθετικοί: αν και, ενώ, μολονότι

**Β) ΜΟΡΙΑ**: να

**Γ) ΣΥΝΔΕΣΜΙΚΕΣ ΦΡΑΣΕΙΣ**: την ώρα που, κάθε φορά που, εκεί που

**Δ) ΑΝΑΦΟΡΙΚΕΣ ΑΝΤΩΝΥΜΙΕΣ**: όποιος, όσος, ό,τι, οποίος, που

**Ε) ΑΝΑΦΟΡΙΚΑ ΕΠΙΡΡΗΜΑΤΑ**: όπου, όπως, που, όσο

**ΣΤ) ΕΡΩΤΗΜΑΤΙΚΕΣ ΑΝΤΩΝΥΜΙΕΣ**: ποιος, τι, πόσος

**Ζ) ΕΡΩΤΗΜΑΤΙΚΑ ΕΠΙΡΡΗΜΑΤΑ**: πού, πώς, πότε, πόσο

*Έφτασε νύχτα, γιατί ήταν πολύ αργά, όταν ξεκίνησε.*

**κύρια δευτερεύουσα δευτερεύουσα**

**ΠΑΡΑΔΕΙΓΜΑΤΑ**

**1.** *Ο Γιώργος είπε ότι θα διαβάσει το απόγευμα.*

**κύρια δευτερεύουσα {ειδική}**

**2.** *Ο Νίκος λυπήθηκε γιατί δεν ήρθαν οι φίλοι του.*

**κύρια δευτερεύουσα {αιτιολογική}**

**3.** *Έτρεχε γρήγορα* ***,*** *για να μη χάσει το τρένο.*

**κύρια δευτερεύουσα {τελική}**

*Η Δήμητρα πήγε να φέρει το βιβλίο της. (= για να φέρει)*

**κύρια δευτερεύουσα {τελική}**

**4.** *Ανησυχώ μήπως το ξεχάσεις.*

**κύρια** **δευτερεύουσα {ενδοιαστική}**

**5.**  *Έκαναν ησυχία****,*** *όταν μπήκε ο δάσκαλος στην τάξη.*

**κύρια δευτερεύουσα {χρονική}**

**6.** *Μιλά πολύ σιγά****,*** *ώστε μόλις ακούγεται.*

**κύρια δευτερεύουσα {συμπερασματική/αποτελεσματική}**

Δεν είναι τόσο ψηλός**,** για να το φτάσει. (= ώστε να το φτάσει)

**Κύρια δευτερεύουσα {συμπερασματική/αποτελεσματική}**

**7.**  Θα προλάβαινες**,** αν ξεκινούσες πιο νωρίς.

**κύρια δευτερεύουσα {υποθετική}**

**8.**  *Αποφάσισα να πάω****,*** *αν και δεν είχα καθόλου όρεξη.*

**κύρια δευτερεύουσα {εναντιωματική}**

**9.** *Θέλω να έρχεσαι στην ώρα σου.*

**Βουλητικές٭** λέγονται οι δευτερεύουσες προτάσεις που εισάγονται με το **να** και συμπληρώνουν την έννοια ενός ρήματος, το οποίο σημαίνει *θέλω, μπορώ, παρακαλώ, εύχομαι, δέχομαι, αναγκάζομαι* κ.ά.

**κύρια δευτερεύουσα {βουλητική}**

Βουλητικήπρόταση ως υποκείμενο παίρνουν απρόσωπα ρήματα ή απρόσωπες εκφράσεις που έχουν σημασία παρόμοια με τη σημασία των προηγούμενων ρημάτων (*θέλω, μπορώ* κτλ.), όπως : *πρέπει, χρειάζεται, απαγορεύεται, συμβαίνει, είναι ανάγκη, είναι ντροπή, είναι φυσικό, είναι δυνατό,είναι καλύτερα* κτλ.

*Πρέπει να είσαι πιο προσεκτικός.*

**κύρια δευτερεύουσα βουλητική**

**10.**  \* Έχασα το βιβλίο, που μου χάρισες. (= το οποίο μου χάρισες)

**κύρια δευτερεύουσα {αναφορική}**

\* Να ρωτήσεις όποιον βρεις μπροστά σου.

**κύρια δευτερεύουσα {αναφορική}**

\* Πήγαινε **όπου** σε στείλουν.

**κύρια δευτερεύουσα {αναφορική}**

\* Μπήκα κρυφά στο σαλόνι, **όπου** έπαιζε πιάνο η νονά.

**κύρια δευτερεύουσα {αναφορική}**

\* Θα γίνουν όλα **όπως** τα συμφωνήσαμε.

**κύρια δευτερεύουσα {αναφορική}**

\* Πετάχτηκε **σαν να** τον τσίμπησε μύγα. (= όπως αν τον τσιμπούσε μύγα)

**κύρια δευτερεύουσα {αναφορική}**

**11.**  ◾ Με ρώτησε ποιοι θα είναι στο πάρτι.

**κύρια δευτερεύουσα { πλάγια ερωτηματική }**

◾ Δεν ξέρω πού θα βρισκόμουν τώρα χωρίς τη βοήθειά σου.

**κύρια δευτερεύουσα { πλάγια ερωτηματική }**

◾ Απορώ γιατί δεν πήγε κι αυτός στο θέατρο.

**κύρια δευτερεύουσα { πλάγια ερωτηματική }**